Document ID: /roh_data/filtered/fineweb-2-filterrobots_roh.jsonl.gz/50379

Ils microorganissems effectivs EM, èn vegnids sviluppads dal professur Giapunais Teruo Higa. Dapi l’onn 1982 vegn questa metoda nizzegiada internaziunalmain. Il pur pensiunà Sebastian Dönz ha ditg envers RTR, ch’el haja fatg fitg bunas experientschas cun questa metoda. En tut haja el radund 200 clients da differentas professiuns, sco purs, apiculturs, pumiculturs e privats ch’han in iert.
La terra che vegnia tractada cun EM, daventia pli resistenta e pumera creschia meglier sch’ella vegnia tractada cun il liquid. Avant che quel è pront dovri ina fermentaziun da radund in’emna. Avant la fermentaziun vegn il liquid dals microorganissems effectivs, maschadà per exempel cun in liquid da melassa da channa da zutger.
Tge è EM?
EM è l’abreviaziun da Effektive Mikroorganismen. Microorganissems èn da chattar dapertut e quai en grondas quantitads. Era sch’ils microorganissems n’èn betg da vesair cun l’egl, furman els la basa da la vita. Ils onns 80 è vegnida sviluppada ina maschaida da microbas, che vegn suenter ils onns 90 era producida era en l’Europa. Ella consista principalmain or da bacterias da fotosintesa, d’acid da latg e ferment. Sche EM vegn maschadà cun material organic, alura produceschan ils microorganissems substanzas nizzaivlas sco vitamins. Vegn cun il product final che vegn ordavant fermentà per exempel bagnà en in iert, po quel sa sviluppar a moda positiva. EM vegn per exempel era duvrà per cumbatter algas, sco per exempel en il lai a Laax.